钦定古今图书集成/方舆汇编/职方典/第1251卷 > 《衡山县志》
## 钦定古今图书集成/方舆汇编/职方典/第1251卷 > 《衡山县志》

祝融位　直离宫，以配火德，乃祝融君避息之所，《道书》所称二十四福地也。有铁脚道人夜半登此观日出，仰天大叫曰：“云海荡吾心胸。” 天柱峰　上有石室，名山三百六十有八柱，此为第六柱。

安上峰　，舜南巡狩，至于南岳，有舜洞、舜溪遗迹。洞前石壁有“灵嵒” 二字。《湘中记》曰：衡山至九嶷，皆有舜庙。太守修祀，如闻挥弦之声。

烟霞峰　，懒残所居也。傍即李邺侯读书处。初，李泌欲见懒残而不得，夜忽闻磬声，泌直入拜于床下，久之乃曰：“去去，好领取十年宰相。” 《岣嵝峰　》禹祭衡山，梦一男子自称苍水使者，曰：“若得我简书，乃知导水。” 禹斋三日，果得简牒。锦石洞　在县东滨江，有锦石数片，传云区星遗锦于此化为石。

朱陵洞　，《道书》所称第三洞天也。

开云岭　在县城内。唐韩愈自郴至衡，欲登南岳，值阴雨晦冥，乃为诗祷于此山曰：“我来正逢秋雨节，阴气晦昧无清气。” 潜心默祷，既祷而阴云忽开。邑人因以名其岭，有楼曰“开云楼。” 怀素塔　在县东五里，僧怀素于此草书，傍有墨池、笔冢。

流杯池亭　在县南，有泉四：曰一环，曰“九曲” ，曰偃月，曰“华练。”

飞瀑亭　泰和刘魁建，亦在巾紫峰下。

赵清献故宅　在城南，至今数百年未圮也。又有赵清献书院亦在城南。赵公名抃，字阅道。九龙书院　在岳路九龙泉，知县单仲礼建，又置田若干亩，今田入学。

文昌书院　，在县南城外。知县邓国材建。紫云峰　湛甘泉先生筑室于此居焉，与衡山门人杨浩、曹凤朝等讲学其中。明年，作书院以馆先生。书院既成，先生升座讲《孟子》“可欲之谓善” 六节，反复发挥，必令学人自悟。